Ur skrivagner eus ar re wellañ eo Reun ar Chalan, ha savet en deus un oberenn vrezhonek fonnus : barzhonegoù (teir dastumadenn), danevelloù (un dastumadenn), ur buhezskrid (daou levr), kenkoulz ha pezhioù distag : barzhonegoù, danevelloù, pennadoù diwar-benn al lennegezh vrezhonek ha rentaoù-kont. Embannet eo bet ar re-mañ e levrioù a-stroll hag e kelaouennoù a bep seurt, evel Al Liamm da gentañ, Skrid, Poésie-Bretagne, Pobl Vreizh, Barr-Heol, Keltoi, Bro Nevez, Proceedings of the Harvard Celtic Colloquium, Keltica, World Literature Today. Kemeret en deus perzh e kendalchioù an Harvard Celtic Colloquium hag ar CSANA (Celtic Studies Association of North America). Lod eus e skridoù a zo bet troet hag embannet e yezhoù-all, ar re-mañ en o zouesk : galleg, saozneg, alamaneg, kembraeg, flandrezeg ha poloneg.